《送崔尚之归蜀》
清代·何在田

崔君趺坐厌局促，多在楚乡少在蜀。坦然啸歌真率人，不似吴儿肠九曲。

西施嫫母各天然，弄粉调朱乃粗俗。君才本非幕下士，肯教明珠弹飞肉。

脱粟布被我有之，何用故人富贵为。执炙焉能知炙味，丈夫立志羞朵颐。

白衣步担不足惜，客兴无使秋燕悲。箧中虽贫亦何壮，犹有五万新蒲葵。

此去湖湘烟雨隔，千山万水想行迹。树因无主号相思，鸟不多情亦头白。

心中万事常棘口，握手匆匆忆不得。但属他时幸相见，不改今朝旧颜色。

作者简介：清江西广昌人，字鹤年。乾隆二十一年举人。性厌征逐，寄居南昌僧舍。蒋士铨见其题壁上诗，与订交，始知名。作诗不蹈袭古人。有《玉耕堂诗集》。